Forsvarets medalje for sårede i strid

Forsvarets medalje for sårede i strid er en medalje som utdeles til personell i det norske Forsvaret som har blitt såret i strid. 

Medaljen ble innstiftet 1. januar 2005, da som Forsvarets medalje for falne og sårede i strid,Forsvarets medalje for falne og sårede i strid, Statutter av 1. januar 2005, Forsvarsnett, besøkt 20. november 2009. men denne er senere delt i to med Forsvarets medalje for falne i strid som en selvstendig medalje. Forsvarets medalje for sårede i strid tildeles av Forsvarssjefen.Statutter for de mest benyttede medaljer i Forsvaret , vedlegg 10 til Direktiv for bruk og bæring av dekorasjoner, ordener og medaljer i Forsvaret, 26. april 2012, s. 15–17.

 Tildeling 
Forsvarets medalje for sårede i strid «tildeles norsk militært personell som har blitt såret i kamphandlinger eller situasjoner som kan oppfattes som kamphandlinger, og må være forårsaket av en av partene i en konflikt.» Medaljen ble innstiftet 1. januar 2005 av forsvarssjef Sigurd Frisvold, med tilbakevirkende kraft til 1. januar 2004. Høsten 2024 besluttet forsvarssjef Eirik Kristoffersen å gi medaljen tilbakevirkende kraft til 1. januar 1947. 

Medlajen er en stridsdekorasjon, og det kreves direkte årsakssammenheng mellom skade og kamphandling. Medaljen kan tildeles både for fysiske og psykiske skader som har krevd behandling av lege eller psykolog.  

Forsvarssjefen har gitt lederen for Forsvarssjefens dekorasjonsråd fullmakt til å fatte vedtak i saker som gjelder fysiske skader. Søknader som omhandler psykiske skader behandles av rådet og oversendes forsvarssjefen for endelig beslutning.

Medaljen kan også tildeles sivile, samt utenlandsk militært personell dersom disse er under norsk kommando. Dersom en person som er tildelt medaljen på nytt blir såret i strid, utstyres medaljebåndet med en forsølvet stjerne.

 Tildelinger 
I 2013 ble det utdelt én medalje og i 2014 til sammen 17 medaljer. Frem til mars 2025 var 70 soldater tildelt medaljen. Den første tildelingen for hendelser før 2004 ble gjennomført i januar 2025.

 Utførelse 
Medaljen er utformet av Forsvarets rådgiver i heraldikk Thorbjørn Bergersen.Ny medalje for falne og sårede i strid , Forsvarsnett, 17. januar 2005, besøkt 20. november 2009. Den har et purpurfarget kors oppå en krans, og har en diameter på 33 mm. På advers er det et halvt sverd med spissen ned inni korset. Statuttene omtaler motivet på korset som et «nedadgående brukket sverd». På revers er det påskriften «FOR LAND OG FOLK», samt inngravert navnet på personen den er tildelt til på en horisontal stripe. Medaljen er festet i et medaljebånd som er rødt med loddrette fire millimeter purpurfargede striper på sidene.

Medaljen er, med unntak av fargen i emaljen i korset og på kantstripene i medaljebåndet, identisk med Forsvarets medalje for falne i strid der svart benyttes i stedet for purpur. Purpurfargen for Forsvarets medalje for sårede i strid er hentet fra den velkjente utmerkelsen som tildeles sårede i USAs væpnede styrker, Purple Heart.

Sammen med medaljen følger et diplom undertegnet av Forsvarssjefen. Diplomet er påført begrunnelse for tildeling.

 Referanser 

Eksterne lenker
 Heder og ære. Nasjonale og internasjonale dekorasjoner brukt i Norge, bilag til Forsvarets Forum, nr. 5, 2012, Oslo: Forsvarets Forum/Forsvarets Veterantjeneste, 2012
 Medaljer og utmerkelser , Forsvaret.no 
 Statutter for de mest benyttede medaljer i Forsvaret, av 26. april 2012, Forsvaret

Kategori:Norske militære utmerkelser
Kategori:Utmerkelser etablert i 2005